<classify> MAMLAKA ya Hali ya Hewa Tanzania TMA imesema changamoto ya mabadiliko ya hali ya hewa imesababisha utabiri wa msimu wa mvua za Oktoba hadi Desemba 2018 kutoridhisha hususan Nyanda za Juu Kaskazini Mashariki.Imesema viashiria vilivyotumika havikuendana na hali halisi katika msimu husika, jambo lililosababisha utabiri katika sehemu kubwa ya pembe ya Afrika ikiwemo Tanzania kutokuwa wa kuridhisha.Mkurugenzi wa Utafiti na Matumizi ya Hali ya Hewa, Dk Ladislaus Changa alisema hayo jana jijini Dar es Salaam katika mkutano wa wadau wa utabiri wa mvua za masika zinazotarajiwa kuanza Machi hadi Mei 2019. Alikuwa akisoma hotuba ya Mkurugenzi Mkuu wa TMA, Dk Agnes Kijazi. Dk Changa alisema katika kukabiliana na mabadiliko ya hali ya hewa, serikali kupitia TMA unaendelea kuboresha miundombinu ya uangazi ikiwemo ununuzi wa rada.Kwa mwaka huu 2019, serikali imejipanga kuongeza rada zitakazofungwa katika mikoa ya Mtwara,Mbeya na Kigoma jambo litakalosaidia kuongeza ufanisi na usahihi wa utabiri wa hali ya hewa, alisema Dk Changa. Aliongeza kuwa majanga yatokanayo na hali mbaya ya hewa ni pamoja na mvua kubwa, mafuriko na upepo mkali hasa katika kipindi cha misimu ya mvua, mawimbi makubwa baharini na katika maziwa makuu hususan wakati wa majira ya kipupwe. Alisema kwa mabadiliko hayo ya halo ya hewa in changamoto kubwa kwa wananchi hususan wakulima, wavuvi, wafugaji na wasafirishaji.Hivi karibuni kumekuwa na matukio mbalimbali ya hali mbaya ya hewa na athari zake kama vile upepo mkali uliosababisha kusimamishwa kwa huduma za usafiri baharini,mvua kubwa zilizosababisha wananchi kukosa makazi, joto kali likizua taharuki kwa wakazi wa pwani, alisema. Dk Changa aliwashauri watumiaji wa taarifa za hali ya hewa kuongeza juhudi za kufuatilia taarifa za TMA zinazotolewa ili kuzitumia ipasavyo katika sekta husika. Alisema ufuatiliaji wa tahadhari zitolewazo in muhimu na unalenga katika kulinda maisha ya watu na mali zao.Zinalenga kusaidia katika kufikia malengo ya mpango wa taifa wa kujenga uchumi wa kati wa viwanda. Kwa upande wake, Dk Wilson Katunzi kutoka Idara ya Usalama wa Chakula katika Wizara ya Kilimo, alisema mvua za vuli zilinyesha kama zilivyotabiriwa katika maeneo mengi ya nchi, lakini zilikuwa za mtawanyiko. Alisema kwa mikoa ya Morogoro, Pwani na hata Dar es Salaam maeneo hayo yalibadilika kuwa na mvua za msimu mmoja kwani mvua hizo zilikuwa na mtawanyiko mbaya.Kuhusu matokeo na athari za mvua hizo, alisema kwa maeneo yaliyotabiriwa ikiwemo Kanda ya ziwa mvua zilianza mapema ambao ni mwishoni mwa Septemba na kukatika katikati ambapo kwa mikoa ya Mwanza inayolima mazao ya mahindi na mtama mazao hayo yalinyauka yakiwa mashambani huku kwa Wilaya ya Rombo iliyoko mkoani Kilimanjaro ikipata mvua za kutosha na maeneo mengine zikiwa za rasharasha.Alisema kwa sasa mtawanyiko mbaya wa mvua, hali ya joto ambapo zamani mvua za vuli zilikuwa zikitumika katika uzalishaji wa mazao mbalimbali kwa asilimia 40 wa kati kwa sasa imefikia asilimia 15.Naye Mwakilishi kutoka Shirika la Kilimo Duniani, Mponda Malozo alisema limekuwa likijikita kuelimisha wananchi kuhusu matumizi sahihi ya taarifa za utabiri katika kilimo pamoja na kujua mabadiliko ya tabianchi. Alisema FAO imekuwa ikielimisha wakulima kujua msimu wa kilimo,na hata mbegu zinazofaa pamoja na kujua tabia za mvua. FAO imekuwa ikitekeleza Mradi wa IITA katika wilaya saba ambazo ni Kaskazini B, Were, Mvomero, Kilimo, Uyui, Kongwa na Ruangwa.  <topic>: KITAIFA 